MESTSKÝ ÚRAD V ŽILINE

Materiál na rokovanie 
Mestského zastupiteľstva v Žiline

								

Číslo materiálu: _____/2010

K bodu programu

ŠTATÚT MESTA ŽILINA

Materiál obsahuje: 				      		Materiál prerokovaný:

1.	Návrh na uznesenie					komisie mestského zastupiteľstva
2.	Dôvodová správa						Mestská rada v Žiline
3.	Materiál

Predkladá: 

Ing. Viliam Mikuláš
prednosta mestského úradu

Zodpovedný za vypracovanie:

JUDr. Elena Krausová
vedúca odboru organizačného a vnútornej správy

Žilina, jún 2010

NÁVRH NA UZNESENIE

Všeobecne záväzné nariadenie č.__/2010

Mestské zastupiteľstvo v Žiline

I.	schvaľuje

1.	Štatút mesta Žilina

DÔVODOVÁ SPRÁVA

Návrh Štatútu mesta Žilina sa predkladá ako iniciatívny materiál mestského úradu, ktorého novelizácia vyplynula zo zákona č. 102/2010 Z. z., ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov a o zmene a doplnení niektorých zákonov, ktorý nadobudol účinnosť 01. apríla 2010.
Táto novela zákona o obecnom zriadení ukladá obciam a mestám zosúladiť Štatúty a rokovacie poriadky najneskôr do 30.09.2010.
Štatút mesta schvaľuje mestské zastupiteľstvo na základe ustanovenia §11 ods. 4 písm. k) v nadväznosti na § 24 ods. 1 písm. c) zákona č. 369/1990 Zb. o obecnom zriadení v znení neskorších predpisov (ďalej len „zákon o obecnom zriadení“).
Ambíciou predkladaného návrhu Štatútu mesta bolo zohľadniť:
1.	novelizované ustanovenia zákona o obecnom zriadení, napr. presun kompetencií mestského zastupiteľstva na primátora mesta v oblasti vydávania pracovného poriadku a organizačného poriadku, poverenia zástupcu primátora mesta
2.	upraviť prípadné disproporcie, ktoré vyplynuli z implementácie platného Štatútu mesta Žilina do praxe a zároveň
3.	upraviť a definovať tie vzťahy v mestskej samospráve, ktoré nie sú taxatívne alebo detailne upravené zákonom o obecnom zriadení.
Predkladaný návrh Štatútu mesta je v súlade s Ústavou Slovenskej republiky, zákonom o obecnom zriadení ako i inými všeobecne záväznými právnymi predpismi platnými v Slovenskej republike.
Predpokladané fiškálne dopady na rozpočet mesta nie je možné vyčísliť, nakoľko budú závisieť od vôle zastupiteľského zboru pri kreovaní počtu členov mestskej rady a komisií mestského zastupiteľstva. Iné fiškálne dopady prijatím Štatútu mesta sa neočakávajú.
Návrh Štatútu mesta Žilina bol predložený na prerokovanie všetkým komisiám mestského zastupiteľstva a Mestskej rade v Žiline, ktorá odporučila Mestskému zastupiteľstvu v Žiline návrh Štatútu mesta Žilina prerokovať a schváliť.

Mestské zastupiteľstvo v Žiline podľa § 11 ods. 4 písm. k) a § 24 ods. 1 písm. c) zákona č. 369/1990 Zb. o obecnom zriadení v znení neskorších predpisov (ďalej len „zákon“) schvaľuje tento 

ŠTATÚT MESTA ŽILINA
ako Všeobecne záväzné nariadenie č. _/2010
ČASŤ PRVÁ
ÚVODNÉ USTANOVENIA

Článok 1
Predmet úpravy

1.	Štatút mesta upravuje vnútornú organizáciu mestskej samosprávy, štruktúru, usporiadanie, právomoci, vzájomné vzťahy a hlavné úlohy orgánov a organizačných jednotiek mesta, vymedzuje územie mesta a mestské časti, stanovuje druhy ocenení mesta a spôsob ich udeľovania.

2.	Štatút mesta neupravuje postavenie, pôsobnosť mesta, orgánov mestskej samosprávy ako i práva a povinnosti obyvateľov mesta, ktoré sú taxatívne upravené, ustanovené a vymedzené zákonom. 

Článok 2
Štatút mesta a súvisiace normy

1.	Štatút mesta Žilina je základný normatívno-právny a organizačný predpis mesta.

2.	Súvisiacimi normami sú: 
-	Rokovací poriadok Mestského zastupiteľstva v Žiline,
-	Rokovací poriadok Mestskej rady v Žiline,
-	Rokovací poriadok komisií Mestského zastupiteľstva v Žiline,
-	Rokovací poriadok výborov v mestských častiach mesta Žilina.

ČASŤ DRUHÁ
ZÁKLADNÉ POJMY, ZÁSADY RIADENIA A SPOLUPRÁCE

Článok 3
Systém riadenia a základné zásady riadenia

1.	Systém riadenia uplatňovaný Mestom Žilina je vymedzený štruktúrou riadiacich stupňov a vzájomnými vzťahmi nadriadenosti a podriadenosti.

2.	Zastupiteľnosť 
Krátkodobý nesúlad medzi systémom riadenia uplatňovaným Mestom Žilina a skutočným stavom (napr. neprítomnosť zamestnanca na pracovisku) riešia zamestnanci, ktorí sú v štruktúre riadiacich vzťahov najbližšie chýbajúcemu na princípe kolegiality a vzájomnej pomoci. Ak je to potrebné, určí spôsob riešenia kolíznych situácií nadriadený zamestnanec. Ak sa skutočný stav dostane dlhodobejšie do nesúladu so systémom riadenia, nápravu zabezpečuje najbližší nadriadený zamestnanec dočasným opatrením.

3.	Pozitívne určená subordinácia
Nadriadenosť a podriadenosť je stanovená organizačnou štruktúrou. Všetky ostatné vzťahy sú rovnocenné a podliehajú zásade kolegiality.

4.	Jednota zodpovednosti a právomoci
Každý zamestnanec disponuje oprávneniami potrebnými pre naplnenie svojej zodpovednosti a každý nesie zodpovednosť v rozsahu, v ktorom je oprávnený konať.

5.	Zásada jedného zodpovedného a riešenie kompetenčných konfliktov
Za každú činnosť alebo úlohu zodpovedá právne jeden zamestnanec. Kompetenčné konflikty pozitívne (prekrývanie zodpovednosti viacerých) i negatívne (keď nie je zrejmý nositeľ zodpovednosti) rieši najbližší spoločný nadriadený dotknutých funkcií.

6.	Spojenie riadiacej a výkonnej právomoci
Každý vedúci zamestnanec popri plnení riadiacich právomocí osobne zabezpečuje zverenú časť povinností riadeného útvaru.

Článok 4
Zásady spolupráce

1.	Kolektívny princíp
K riešeniu zložitejších úloh, ktoré vyžadujú spojenie odborností, sa pristupuje kolektívne, za účasti všetkých odborných pôsobností, ktorých sa úloha dotýka. V súlade s tým sa vytvárajú pracovné skupiny a tímy na princípe kolegiality, určujú sa konkrétne pracovné tímy na splnenie konkrétnych náročnejších úloh rozhodnutím predstaviteľa mesta, alebo vedúceho zamestnanca (riaditeľa) a vytvára sa systém porád diferencovane podľa potrieb jednotlivých orgánov a organizačných zložiek; konkrétny systém určí predstaviteľ mesta alebo príslušný vedúci zamestnanec (riaditeľ).

2.	Rešpektovanie odbornosti
Riešenie úloh, vyžadujúcich odborné vedomosti a skúsenosti, sa uskutočňuje vždy za účasti alebo aspoň s vedomím príslušného odborného zamestnanca.

3.	Okrem výnimočných prípadov, ktoré neznesú odklad, nie je možné ukladať zamestnancom úlohy, na ktoré nemajú potrebnú odbornú spôsobilosť. (Netýka sa to prípadov so zrejmým zámerom zvýšenia rozsahu skúseností dotknutého zamestnanca.)

4.	Kolegialita
Vychádzajúc z jednotného záujmu, čo najviac prispieť k rozvoju mesta Žilina a ku skvalitneniu činnosti jeho orgánov, platí všeobecná požiadavka vzájomnej ochoty k spolupráci, poskytovania poznatkov a informácií z oblasti vlastnej pôsobnosti, požiadavka korektného vystupovania a náročnosti pri posudzovaní činnosti vo vzájomnom spojení.

5.	Voľné určenie foriem spolupráce
Formy spolupráce sa záväzne nestanovujú. Pri ich výbere je potrebné postupovať tak, aby optimálne viedli k stanovenému cieľu pri čo najefektívnejšom použití ľudského i materiálneho potenciálu mesta.

6.	Externá spolupráca
Ak vlastné možnosti orgánov a organizačných jednotiek Mesta Žilina nestačia na uspokojenie potrieb mesta alebo splnenie zadaných úloh, organizuje sa potrebná externá spolupráca. Pritom platí povinnosť dbať o efektívne použitie prostriedkov mesta a povinnosť vyžadovať a kontrolovať vysokú úroveň externej spolupráce.

ČASŤ TRETIA
VŠEOBECNÉ USTANOVENIA

Článok 5
Obyvatelia mesta a ich účasť na samospráve mesta

Pojem obyvateľ mesta a formy jeho účasti na samospráve mesta stanovuje § 3 zákona. 

Článok 6
Územie mesta

1.	Územie mesta Žilina je zložené z mestských častí, ktoré majú spravidla vlastné katastrálne územie.

2.	Mesto Žilina sa člení na 20 mestských častí s nasledovnými názvami: Bánová, Bôrik, Brodno, Budatín, Bytčica, Hájik, Hliny, Mojšová Lúčka, Považský Chlmec, Rosinky, Solinky, Staré Mesto, Strážov, Trnové, Vlčince, Vranie, Zádubnie, Závodie, Zástranie, a Žilinská Lehota.

3.	Osobitné postavenie má mestská pamiatková rezervácia.
Článok 7
Konanie v mene Mesta Žilina, jeho orgánov a organizačných jednotiek
1.	Primátor mesta je oprávnený v mene Mesta Žilina konať a rozhodovať vo všetkých veciach správy mesta okrem tých, ktoré sú zákonom alebo štatútom mesta vyhradené Mestskému zastupiteľstvu v Žiline a  zastupovať Mesto Žilina vo vzťahu k štátnym orgánom, k právnickým osobám a fyzickým osobám.

2.	Primátora mesta zastupuje zástupca primátora v rozsahu určenom primátorom mesta v písomnom poverení.
3.	V mene Mesta Žilina je oprávnený vystupovať a konať aj ten, komu primátor mesta v mene Mesta Žilina udelil na to písomné splnomocnenie. Splnomocnenie obsahuje identifikáciu splnomocnenca podľa osobitných právnych predpisov, vymedzenie účelu, na ktorý sa splnomocnenie vydáva a určenie rozsahu oprávnení, ktorými splnomocnenec disponuje (úkony, ku ktorým je splnomocnený). Splnomocnenie môže tiež obsahovať údaj o časovom obmedzení splnomocnenia, ak sa vydáva na určitý čas. Toto splnomocnenie sa bez osobných údajov splnomocneného umiestni do 3 dní od jeho vystavenia na internetovej stránke mesta Žilina a bude na nej umiestnené až do doby skončenia jeho platnosti.

4.	Primátorom mesta písomne poverení zamestnanci Mesta Žilina môžu rozhodovať o právach, právom chránených záujmoch alebo povinnostiach fyzických osôb alebo právnických osôb v oblasti verejnej správy a plniť úlohy mesta podľa osobitných právnych predpisov.

5.	V mene organizácií Mesta Žilina, obchodných spoločností a právnických osôb  zriadených a založených Mestom Žilina a organizačných jednotiek Mesta Žilina sú oprávnení konať ich vedúci (riaditelia) a vedúci zamestnanci v rozsahu svojich kompetencií určených organizačnými predpismi mesta.

Článok 8
Legislatívna a normatívna právomoc mesta

1.	Obsah, použitie a spôsob prijímania uznesení mestského zastupiteľstva a všeobecne záväzných nariadení upravuje zákon a Rokovací poriadok Mestského zastupiteľstva v Žiline.

2.	Primátor mesta vydáva v oblasti svojej pôsobnosti pracovný poriadok, organizačný poriadok mestského úradu a poriadok odmeňovania zamestnancov mesta, zásady, smernice a príkazy, ktoré sú záväzné podľa určenia a štruktúry riadiacich vzťahov, a rozhodnutia.

3.	Prednosta mestského úradu vydáva zásady, smernice a príkazy, ktoré určujú spôsob správania sa všetkých organizačných útvarov Mestského úradu v Žiline (ďalej len „mestský úrad“).

4.	Vedúci (riaditelia) zriadených organizácií a vedúci zamestnanci organizačných útvarov mestského úradu sú kompetentní vydávať pokyny a inštrukcie pre oblasť svojej pôsobnosti a podriadenú časť organizačnej štruktúry.

Článok 9
Povinnosti v organizačných vzťahoch

1.	Povinnosti predstaviteľa mesta, vedúcich (riaditeľov) a vedúcich zamestnancov
Predstaviteľ mesta, vedúci (riaditelia) a vedúci zamestnanci sú povinní sústavne dbať o optimalizáciu organizácie práce a riadenia v oblasti svojej pôsobnosti.  Za tým účelom sledujú uplatnenie a vykonávanie platných právnych predpisov, všeobecne záväzných nariadení, uznesení mestského zastupiteľstva a organizačných noriem, analyzujú zistený stav, prijímajú a starostlivo hodnotia podnety týkajúce sa organizácie práce a riadenia a operatívne prijímajú opatrenia na ich optimalizáciu.

2.	Povinnosti zamestnancov
Zamestnanci majú povinnosť rešpektovať platný systém organizácie a riadenia a bezodkladne upozorňovať na prípadné nedostatky organizačného charakteru, najmä na prípady kompetenčných konfliktov.

ČASŤ ŠTVRTÁ
MESTSKÁ SAMOSPRÁVA

Článok 10
Orgány mestskej samosprávy

1.	Štruktúru orgánov mestskej samosprávy tvoria: 
a)	zo zákona
- Mestské zastupiteľstvo v Žiline
- primátor mesta 
b)	zástupca primátora mesta 
c)	orgány zriadené mestským zastupiteľstvom
- Mestská rada v Žiline (ďalej len „mestská rada“)
- komisie mestského zastupiteľstva
- výbory v mestských častiach
d)	výkonný orgán mestského zastupiteľstva a primátora mesta
- mestský úrad
e)	poriadkový útvar zriadený mestským zastupiteľstvom
            - Mestská polícia Žilina (ďalej len „mestská polícia“)  
f)	hlavný kontrolór.

2.	 Mesto Žilina je oprávnené rozhodnutím mestského zastupiteľstva zriadiť organizácie mesta a založiť obchodné spoločnosti a iné právnické osoby, pričom sa na ne tento Štatút mesta Žilina vzťahuje primerane. Zriadením sa rozumie prijatie uznesenia,  schválenie štatútu, vymedzenie rozpočtu a majetku. 

3.	Činnosť orgánov mestskej samosprávy sa uskutočňuje bez ohľadu na politickú príslušnosť, politické sympatie právnických a fyzických osôb a dotknutých subjektov, so zameraním na záujem Mesta Žilina.
 
4.	 Zamestnanci Mesta Žilina sú povinní vykonávať svoju činnosť v záujme Mesta Žilina nezaujate a nezávisle, pričom sú viazaní povinnosťou riadiť sa rozhodnutiami volených orgánov Mesta Žilina a právnym poriadkom Slovenskej republiky.

Článok 11
Mestské zastupiteľstvo

Postavenie a pôsobnosť mestského zastupiteľstva upravuje § 11 v nadväznosti na § 24 ods. 1 zákona. Veci vyhradené mestskému zastupiteľstvu upravuje § 11 ods. 4 zákona.

Článok 12
Primátor mesta

Postavenie a pôsobnosť primátora mesta upravuje § 13, 13a a § 24 ods. 2 zákona.

Článok 13
Zástupca primátora mesta

1.	Postavenie a pôsobnosť zástupcu primátora upravuje § 13b zákona.

2.	Zástupca primátora mesta je počas svojho funkčného obdobia členom mestskej rady a na základe písomného poverenia primátora mesta vedie mestskú radu.

3.	Zástupca primátora mesta zabezpečuje najmä koordináciu medzi orgánmi zriadenými mestským zastupiteľstvom, primátorom mesta a mestským úradom.

Článok 14
Mestská rada

1.	Postavenie a pôsobnosť mestskej rady upravuje § 10 ods. 2, § 14 v nadväznosti § 24 ods. 3 zákona.

2.	Mestská rada plní úlohy, ktoré jej vyplývajú zo zákona, všeobecne záväzných nariadení Mesta Žilina, z prijatých koncepcií a osobitných rozhodnutí mestského zastupiteľstva.

3.	Pravidlá rokovania mestskej rady, najmä prípravu a obsah rokovania, prípravu materiálov a podkladov na rokovanie, spôsob uznášania sa, prijímania uznesení mestskej rady, ďalších rozhodnutí, spôsob kontroly ich plnenia a zabezpečovania úloh týkajúcich sa samosprávy bližšie upraví rokovací poriadok mestskej rady. 

Článok 15
Komisie mestského zastupiteľstva

1.	Komisie mestského zastupiteľstva (ďalej len „komisie“) zriaďuje v súlade s § 10 ods. 2 a § 15 zákona mestské zastupiteľstvo ako svoje stále alebo dočasné poradné, iniciatívne a kontrolné orgány.

2.	Pokiaľ nie je príslušným rozhodnutím mestského zastupiteľstva stanovená iná pôsobnosť (ad hoc) platí, že úlohou komisie je na zverenom úseku záujmov a potrieb mesta:
-	sledovať skutočnú úroveň uspokojenia potrieb a záujmov mesta a jeho občanov, 
-	z analýzy zisteného stavu vytyčovať reálne a odborne zdôvodnené zámery pre rozvoj mesta v danej oblasti,
-	predkladať výsledky svojej práce kompetentným orgánom a organizáciám mesta ako podnety na zlepšenie stavu v sledovanej oblasti, 
-	kontrolovať vo zverejnenej oblasti plnenie všeobecne záväzných nariadení mesta, uznesení mestského zastupiteľstva a rozhodnutí primátora mesta,
-	formulovať v prípade potreby svoje odborné stanoviská ako podklad k budúcim rozhodnutiam mestského zastupiteľstva alebo primátora mesta, prípadne k postupu mestského úradu alebo iného kompetentného orgánu.

3.	Pokiaľ formy práce nevyplývajú z rozhodnutia mestského zastupiteľstva (napr. predloženie odborného posudku) platí, že o formách práce rozhoduje komisia s ohľadom na optimálne splnenie zverených úloh.

4.	Členstvo v komisiách stanovuje mestské zastupiteľstvo.

5.	Vzhľadom na potrebnú kontinuitu s činnosťou mestského zastupiteľstva a mestského úradu sa ustanovuje, že predsedom komisie je poslanec mestského zastupiteľstva, spravidla člen mestskej rady a jej sekretárom je zamestnanec Mesta Žilina s miestom výkonu práce mestský úrad. Predseda komisie zodpovedá za efektívnu organizáciu práce komisie, za plnenie úloh komisie, za zachovanie demokratických zásad činnosti (právo na vyjadrenie stanoviska na princípe väčšiny, právo na zaznamenanie menšinového názoru na požiadanie člena komisie v písomnostiach spracovaných komisiou, a pod.), predkladá v mene komisie stanoviská, správy, informácie a pod.. Sekretár komisie zabezpečuje administratívnu stránku činnosti komisie, najmä stručné a prehľadné zaznamenanie práce komisie a jej výsledkov v zápisniciach a uzneseniach zo zasadnutí, spracovanie posudkov, rozborov a iných výsledných materiálov a pod..

6.	Mestské zastupiteľstvo v Žiline zriaďuje najmä tieto stále komisie:
a)	komisia finančná,
b)	komisia sociálna, zdravotná a bytová,
c)	komisia dopravy a komunálnych služieb,
d)	komisia územného plánovania, výstavby a životného prostredia,
e)	komisia cestovného ruchu a miestneho rozvoja,
f)	komisia kultúry,
g)	komisia školstva, mládeže a športu.

7.	Podľa potreby môže mestské zastupiteľstvo zriadiť aj ďalšie komisie. Po zmene podmienok a splnení úlohy môže mestské zastupiteľstvo komisiu zrušiť alebo opätovne zriadiť.

8.	Pôsobnosť, zloženie komisií, pravidlá rokovania, najmä prípravu a obsah rokovania, prípravu materiálov a podkladov na rokovanie, spôsob uznášania sa, prijímania uznesení komisií, ďalších rozhodnutí a stanovísk, spôsob kontroly ich plnenia a zabezpečovanie úloh týkajúcich sa samosprávy bližšie upraví rokovací poriadok komisií.

Článok 16
Výbory v mestských častiach

1.	V mestských častiach zriaďuje mestské zastupiteľstvo najneskôr do dvoch mesiacov po voľbách do orgánov samosprávy výbory mestských častí  (ďalej len „výbory”) a to na celé funkčné obdobie. 

2.	Na území mesta Žilina sa zriaďuje 8 výborov:
-	Výbor č. 1 – Staré Mesto, Hliny I-IV, Hliny VIII a Malá Praha,
-	Výbor č. 2 – Hliny V-VII, Bôrik,
-	Výbor č. 3 – Solinky,
-	Výbor č. 4 – Vlčince,
-	Výbor č. 5 – Hájik,
-	Výbor č. 6 – Bytčica, Rosinky, Trnové, Mojšová Lúčka,
-	Výbor č. 7 – Závodie, Bánová, Strážov, Žilinská Lehota,
-	Výbor č. 8 – Budatín, Považský Chlmec, Vranie, Brodno, Zádubnie, Zástranie.

3.	Územie pôsobnosti výborov je zhodné s volebnými obvodmi pre voľby do orgánov samosprávy obcí.

4.	Členmi výborov sú všetci poslanci mestského zastupiteľstva zvolení v mestskej časti a obyvatelia príslušnej mestskej časti zvolení mestským zastupiteľstvom, pričom počet obyvateľov je nižší ako počet poslancov.

5.	Na čele výboru je predseda. Predsedom výboru mestskej časti je poslanec mestského zastupiteľstva. Administratívne a organizačné veci výboru zabezpečuje sekretár. Predsedu a sekretára volia členovia výboru.

6.	Výbory reprezentujú obyvateľov mestskej časti a podieľajú sa na samospráve.

7.	Výbory plnia najmä tieto úlohy: 
-	oboznamujú obyvateľov vo svojich obvodoch s rozhodnutiami orgánov mesta a získavajú ich pre realizáciu zámerov a rozhodnutí týchto orgánov, 
-	zabezpečujú plnenie úloh im zverených orgánmi mesta, 
-	na požiadanie orgánov mesta a mestského úradu im podávajú stanoviská, 
-	organizujú účasť na riešení úloh rozvoja mesta,
-	vzájomne spolupracujú s ostatnými výbormi pri zabezpečovaní úloh, ktoré presahujú rámec ich obvodu,
-	upozorňujú orgány mesta na nedostatky, ktoré zistia vo svojom obvode a iniciatívne prispievajú k ich odstráneniu.

8.	Mestské zastupiteľstvo schvaľuje ročne pohotovostný fond pre jednotlivé výbory v mestských častiach.

9.	Zloženie, pôsobnosť, činnosť, zásady rokovania a uznášania sa výborov bližšie upraví rokovací poriadok výborov.

Článok 17
Hlavný kontrolór

1.	Postavenie a pôsobnosť hlavného kontrolóra je upravená § 18 a nasledujúcimi ustanoveniami zákona.

2.	Hlavný kontrolór plní aj ďalšie úlohy vyplývajúce z jeho zákonnej pôsobnosti a to najmä: 
-	sleduje účinnosť kontrolného systému mesta a navrhuje jeho skvalitnenie, prípadne zefektívnenie,
-	analyzuje výsledky svojej kontrolnej činnosti a využíva ich na preventívne účely (upozornenia, odporúčania, uplatnenia poradného hlasu a pod.),
-	kontroluje vybavovanie  sťažností a petícií občanov vo veciach patriacich do pôsobnosti mesta, 
-	zameriava svoju kontrolnú činnosť v jej operatívnych formách na oblasti, kde možno predpokladať častejší výskyt alebo väčší význam nedostatkov.

Článok 18
Mestský úrad

1.	Postavenie a pôsobnosť mestského úradu je upravená § 16 v nadväznosti na § 24 ods. 3 zákona.

2.	Mestský úrad vedie a jeho prácu organizuje prednosta.

3.	Organizačný poriadok a jeho zmeny vydáva primátor mesta. Podrobnosti o obsahu organizačného poriadku upravuje § 16 ods. 5 zákona.

4.	Prednosta mestského úradu je povinný sledovať aktuálnosť organizačnej štruktúry, jej efektívnosť a operatívne zabezpečovať optimalizáciu daného stavu predkladaním návrhov na zmenu organizačného poriadku primátorovi mesta. 

Článok 19
Mestská polícia

1.	Postavenie a pôsobnosť mestskej polície upravuje zákon a osobitné nariadenie mesta.

2.	Podrobnosti o spôsobe riadenia, rozdelení kompetencií mestskej polície upravujú normatívno-právne a organizačné predpisy, ktoré vydáva primátor mesta.

Článok 20
Vzájomné vzťahy orgánov mesta

1.	Vzťah mestského zastupiteľstva a primátora mesta:
-	vzťahy sú rovnocenné, možnosti vzájomných zásahov do právomocí sú výnimočné a upravuje ich § 13 ods. 6 zákona (pozastavenie výkonu uznesenia mestského zastupiteľstva primátorom mesta) a § 13 ods. 8 zákona (zrušenie rozhodnutia primátora mesta mestským zastupiteľstvom),
-	primátor mesta v súlade s § 13 ods. 4 písm. a) zvoláva a vedie zasadnutia mestského zastupiteľstva a vedie zasadnutia mestského zastupiteľstva a podpisuje uznesenia mestského zastupiteľstva.

2.	Vzťah mestského zastupiteľstva k mestskej rade a komisiám:
-	mestská rada a komisie sú orgánmi mestského zastupiteľstva,
-	mestské zastupiteľstvo môže v súlade s § 10 ods. 2, § 14 ods. 1 a § 15 ods. 1 zákona zriadiť mestskú radu a komisie a môže odvolať ich členov, resp. ich zrušiť.

3.	Vzťah mestského zastupiteľstva k hlavnému kontrolórovi podľa § 18 ods. 1 zákona: 
-	mestské zastupiteľstvo volí a odvoláva hlavného kontrolóra,
-	hlavný kontrolór za svoju činnosť zodpovedá mestskému zastupiteľstvu a predkladá mu výsledky kontroly,
-	hlavný kontrolór má v súlade s § 18f ods. 2 zákona poradný hlas na zasadnutiach mestského zastupiteľstva.
 
4.	Vzťah mestského zastupiteľstva k mestskému úradu a jeho prednostovi 
-	mestský úrad zabezpečuje organizačné a administratívne veci mestského zastupiteľstva,
-	prednosta mestského úradu má v súlade s § 17 ods. 3 zákona poradný hlas na zasadnutiach mestského zastupiteľstva.

5.	Vzťah primátora mesta a mestskej rady
-	mestská rada je v nadväznosti na § 13 ods. 4 písm. a) a § 14 ods. 3 zákona poradným orgánom primátora mesta.

6.	Vzťah primátora mesta a hlavného kontrolóra je vzájomne nezávislý.

7.	Vzťah primátora mesta a mestského úradu
-	mestský úrad je podľa § 16 ods. 1 zákona výkonným orgánom primátora mesta,
-	primátor mesta vymenúva a odvoláva prednostu mestského úradu,
-	prednosta mestského úradu zodpovedá za svoju činnosť v súlade § 17 ods. 1 a 2 zákona primátorovi mesta.

8.	Vzťah primátora mesta a komisií je vzájomne nezávislý.

9.	Vzťah mestskej rady a komisií je vzájomne nezávislý.

10.	Vzťah primátora mesta, mestskej rady a komisií k výborom je nezávislý.

11.	Vzťah mestskej rady a hlavného kontrolóra:
-	tento vzťah je nezávislý,
-	mestská rada však podlieha všeobecnej kontrolnej právomoci hlavného kontrolóra,
-	hlavný kontrolór má v súlade s § 18f ods. 2 zákona poradný hlas na zasadnutiach mestskej rady.

12.	Vzťah mestskej rady a mestského úradu
-	tento vzťah je vzájomne nezávislý, mestský úrad zabezpečuje organizačno-technické zabezpečenie zasadnutia mestskej rady a prípravu materiálov na jej rokovanie,
-	prednosta mestského úradu má podľa § 17 ods. 2 zákona poradný hlas na zasadnutiach mestskej rady.

13.	Vzájomné vzťahy komisií sú okrem vzťahov uvedených v ods. 2, 8 a 9 tohto článku vymedzené ich iniciatívnou, poradnou a kontrolnou funkciou; nejedná sa však o vzťahy nadriadenosti a podriadenosti.

14.	Vzťahy hlavného kontrolóra k orgánom mesta sú okrem vzťahov v ods. 3 a ods. 6 tohto článku dané jeho všeobecnou kontrolnou právomocou, ktorej podliehajú všetky orgány s výnimkou mestského zastupiteľstva.

15.	Vzťahy orgánov mesta k mestskej polícii
-	mestské zastupiteľstvo podľa § 2 ods. 2 a § 4 zákona č. 564/1991 Zb. o obecnej polícii v znení neskorších predpisov zriaďuje mestskú políciu, určuje jej organizáciu, objem mzdových prostriedkov a rozsah technických prostriedkov potrebných na jej činnosť, 
-	mestské zastupiteľstvo vymenúva do funkcie náčelníka mestskej polície v súlade s § 2 ods. 3 zákona č. 564/1991 Zb. o obecnej polícii v znení neskorších predpisov. Primátor mesta podáva mestskému zastupiteľstvu návrh na vymenovanie do funkcie náčelníka mestskej polície. Náčelník mestskej polície zodpovedá za svoju činnosť primátorovi mesta. Mestská polícia podlieha všeobecnej kontrolnej právomoci hlavného kontrolóra.

16.	Ostatné vzťahy k orgánom mesta sú vzájomne nezávislé a založené na princípoch spolupráce.

ČASŤ PIATA
SYMBOLY A VYZNAMENANIA MESTA

Článok 21
Symboly mesta

1.	Symboly mesta sú:
a) erb mesta Žilina,
b) vlajka mesta Žilina,
c) pečať mesta Žilina.

2.	Podrobné vyobrazenie symbolov Mesta Žilina tvorí prílohu tohto štatútu. 

Článok 22
Erb mesta Žilina

Erb mesta Žilina pozostáva zo zeleného trojuholníkového ranogotického štítu so zlatým dvojramenným krížom, ktorého štyri korene smerujú do hrotu štítu. Vo vrchných rohoch štítu sa nachádzajú dve zlaté šesťcípe hviezdičky, každá so šiestimi štíhlymi ramenami, s pomerom vonkajšej opísanej a vnútornej vpísanej kružnice 3:1. Erb mesta Žilina je rekonštrukciou doteraz najstaršieho známeho erbu mesta Žilina, ktorý sa nachádza na listine z 8. marca 1379. 

Článok 23
Vlajka mesta Žilina

1.	Vlajka mesta Žilina pozostáva z dvoch rovnakých širokých pásov. Horný pás má zlatú (žltú) farbu a dolný zelenú. V hornom zlatom páse v rohu pri žrdi je umiestnený erb mesta Žilina. Výška erbu mesta Žilina sa rovná 6/8 šírky zlatého pásu. Vzdialenosť vrchného okraja erbu od vrchného okraja žltého pásu a vzdialenosť od dolného štítu erbu k dolnému okraju zlatého pásu tvorí v dvoch prípadoch 1/8 zlatého pásu. Vzdialenosť od pravého okraja štítu od ľavej strany žltého pásu tvorí 2/8 šírky zlatého pásu. Pomer strán vlajky mesta Žilina je 2:3.

2.	Zástava mesta Žilina je utvorená podľa mestskej vlajky, avšak rozmery nie sú predpísané a riadia sa praktickými a estetickými hľadiskami. 

Článok 24
Pečať mesta Žilina

1.	Pečať mesta Žilina tvorí okrúhlovitá kružba, ktorú vyplňuje erb mesta, pozostávajúci z trojuholníkového ranogotického štítu s dvojramenným krížom a dvoma šesťcípimi hviezdičkami. Okolo okrúhlej kružby je umiestnený kruhopis s názvom SIGILLUM, CIVIUM. DE. ZILINA a je zaliata zeleným voskom.

2.	Z pečate mesta je odvodená pečiatka, tvoriaca kruh v priemere 40 mm, v ktorom je erbovitá figúra mestského znaku umiestnená do okrúhlej kružby, okolo ktorej je kruhový nápis príslušného orgánu. 

Článok 25
Farby mesta Žilina

Farbami mesta Žilina sú zlatá (žltá) a zelená. 

Článok 26
Kronika mesta

1.	Mesto Žilina vedie svoju kroniku.

2.	Zápisy do kroniky sa vykonávajú v pravidelných jednoročných intervaloch, dokumentujú spoločensko-politický a hospodársky vývoj mesta a sú bezprostredným a hodnoverným svedectvom o dobe a ľuďoch, ktorí zveľaďujú spoločenstvo mesta. Súčasťou kroniky je aj sprievodná dokumentácia (fotografie, dokumenty, videozáznamy, zvukové snímky a pod.). 

Článok 27
Ocenenia mesta

1.	Za obzvlášť významné zásluhy o mesto a jeho obyvateľov, môže Mesto udeliť 
a)	Čestné občianstvo mesta Žilina,
b)	Cenu mesta Žilina,
c)	Uznanie za zásluhy o rozvoj a reprezentáciu mesta Žilina,
d)	Cenu primátora mesta.

2.	Ocenenia uvedené v odseku 1 tohto článku možno udeliť aj in memoriam.

3.	Vynikajúce aktivity a výkony v oblasti vedy, techniky, kultúry, športu a v spoločensko-politickej oblasti, ktoré súvisia s mestom, a ktorých význam presiahol regionálny rámec a majú nezastupiteľné miesto v dejinách, môže mesto oceniť zhotovením a umiestnením pamätnej tabule, busty alebo pomníka.

4.	O udelení ocenení uvedených v odseku 1 písm. a) až c) tohto článku a o zhotovení a umiestnení pamätnej tabule, busty alebo pomníka rozhoduje mestské zastupiteľstvo nadpolovičnou väčšinou prítomných poslancov.

5.	O udelení Ceny primátora mesta rozhoduje primátor mesta.

6.	V odôvodnených prípadoch môže mestské zastupiteľstvo 3/5 väčšinou prítomných poslancov rozhodnúť o odňatí Čestného občianstva mesta, Ceny mesta, Uznania za zásluhy o rozvoj a reprezentáciu mesta Žilina a o odstránení tabule, busty alebo pomníka.

Článok 28
Záverečné ustanovenia

1.	Štatút mesta, jeho zmeny a doplnky schvaľuje mestské zastupiteľstvo ako všeobecne záväzné naradenie mesta Žilina č. ________.

2.	Tento štatút bol schválený na zasadnutí Mestského zastupiteľstva v Žiline dňa _______ a nadobúda účinnosť dňom _______.

3.	Týmto Štatútom sa ruší Štatút mesta Žilina zo dňa 26.01.2009 účinný k 01.03.2009 v znení neskorších zmien a doplnkov.

Ivan Harman
primátor mesta

Príloha k Štatútu mesta Žilina

            Erb mesta Žilina                                             Vlajka mesta Žilina 

                     Pečať mesta Žilina                                                 Farby mesta Žilina